ToekomsVenster: Waarmee is die Here besig?(Foto: Anthony Tori/Unsplash) Ek het gewonder wat sal gebeur as ek my aan wyn oorgee maar tog nog op soek bly na wysheid, as ek soos ‘n dwaas leef totdat ek vasgestel het wat die beste is waarmee ‘n mens hom sy lewe lank in hierdie wêreld besig kan hou. – Prediker 2:3 Dit is ŉ baie belangrike vraag, ŉ vraag wat ons veral in hierdie tyd baie besig hou. Daar is egter ŉ ander vraag wat ewe belangrik is, waarmee is die mens, ons, ek en jy besig? Die skrywer van Prediker sukkel en worstel met die sin van die lewe, net soos so baie van ons veral gedurende die afgelope paar maande. Waaroor gaan dit dan nou eintlik en wat is die sin van ons bestaan? In die proses soek hy na sin in baie ander dinge. Hy veroorloof hom alles en weerhou hom van geen luukse en uitspattige nie. Hy gee hom oor aan plesier en besittings en bestudeer selfs filosofiese konstrukte om te kyk of hy nie daarin sin kan vind nie. Tog vind hy geen rus vir sy siel nie. Uiteindelik na ŉ lang en vermoeiende reis verklaar hy: God het aan die mens ŉ bewustheid gegee van die tydelike en die ewige. Hy verklaar: “God het elke ding gemaak dat dit pas in ŉ bepaalde tyd, maar HY het ook aan die mens ŉ begrip gegee van die onbepaalde tyd. Ek het tot die besef gekom dat daar vir die mens niks beter is as om vrolik te wees en die goeie van die lewe te geniet nie. Dat ŉ mens kan eet en drink en onder al sy arbeid nog die goeie kan geniet, dit ook is ŉ gawe van God”. Agter die klaarblyklike onverskilligheid van mense is daar dikwels ŉ soeke na sin en waarheid. “Miskien sal ek sin en betekenis vind deur my met hierdie dinge besig te hou,” redeneer hy. Diep aan die binnekant is daar egter ŉ onrustigheid wat net aangespreek kan word as jy rus vind by God. Die Prediker verstaan. Hy was op dieselfde trajek. Waaroor gaan dit aan die einde van die dag? Wat is die sin van die lewe? Hy vind die antwoord by God, en jy, het jy al tuisgekom in God se huis? Volg die Prediker se raad, soek die sin in en by God.